Justiitsministeerium

Meie 20.11.2025

**Ettepanek jätkata juristilt tasuta õigusabi võimaldamist pensionäridele**

Vastavalt Postimehes 10. oktoobril 2025.a avaldatud artiklis „10 000 Eesti inimest kaotab ligipääsu õigusabile“ (<https://majandus.postimees.ee/8339938/10-000-eesti-inimest-kaotab-ligipaasu-oigusabile>) saime teada, et justiitsministeerium kavatseb tasuta õigusabi teenuse asendada juturobotiga.

Eesti vanemaealised inimesed ei ole seni veel piisavalt ette valmistatud saamaks avalikke teenuseid juturobotite vahendusel, paljudel ei ole selleks piisavat oskusi ega ole saada ka asjakohast koolitust ega ka vajalikke seadmeid kasutada.

Kahjuks ei ole justiitsministeerium pidanud vajalikuks enne sellise otsuse tegemist konsulteerida MTÜga Kuldne Liiga, kes on vanemaealiste huvikaitsevõrgustiku eesistuja ja esindab vanemaealiste huvisid riigiasutustes.

Käesolevaga teeme ettepaneku jätkata senistel tingimustel vanematele kui 65 aastat inimestele tasuta õigusabi võimaldamist.

Oleme pidevalt oma töös vanemaealistega teada saanud, et vanemaealised inimesed soovivad ja vajavad otsesuhtlust inimesega, et oma muredele lahendusi leida. Seda nii suhtlemises omavalitsuse ametnikega, esmatasandi meditsiiniteenuse, psühholoogi teenuse osas kui ka suhtlemises juristidega.

Palume meie ettepanekuga arvestada ja vajaduse korral oleme valmis kohtuma ning oma seisukohta põhjalikumalt tutvustama.

Head   
Agu Laius

MTÜ Kuldne Liiga juhatuse liige, huvikaitsejuht, vanemaealiste huvikaitsevõrgustiku eesistuja (allkirjastatud digitaalselt)